SKRIFTLIG FORESPØRGSEL E-1560/02

af Klaus-Heiner Lehne (PPE-DE) til Kommissionen

(3. juni 2002)

Om: Kommissionens politik over for Kina

Af Kommissionens interne meddelelse om dens strategi over for Kina fremgår det, at der er afsat i alt 50 mio. EUR under det løbende program til forbedring af udviklingen af retsstaten og det civile samfund i Folkerepublikken Kina.

Kommissionen bedes besvare følgende spørgsmål:

1. Hvilke foranstaltninger (i stikord og med eksempler) finansieres med disse 50 mio. euro?

2. Er programmet udarbejdet i samarbejde med EU-medlemsstaternes programmer, der har samme mål, som f.eks. Forbundsrepublikken Tysklands lovgivningsprogram?

3. Hvilke organer og institutioner har fået overdraget gennemførelsen af denne foranstaltning?

4. Hvilke erfaringer er der gjort med disse projekter?

Svar afgivet på Kommissionens vegne af Christopher Patten

(18. juli 2002)

1. I overensstemmelse med Kommissionens overordnede politiske målsætning over for Kina er støtte til god regeringsførelse og styrkelse af retsstaten en af tre hovedprioriteter for samarbejdet inden for rammerne af landestrategidokumentet for Kina for perioden 2002-2006, som Kommissionen vedtog den 1. marts 2002. I det nationale vejledende program for 2002-2004, som er en del af landestrategien, er der afsat 30 mio. EUR til denne prioritet.

Der er i den forbindelse blevet udarbejdet to programforslag. Det første har til formål at bekæmpe ulovlig indvandring og menneskehandel mellem Kina og EU. Programmet kan bl.a. anvendes i forbindelse med information af udsatte samfundsgrupper, foranstaltninger, der skal gøre det nemmere for tjenestemænd i Kina og Fællesskabet at opdage og forhindre ulovlig indvandring, samt foranstaltninger til fremme af udveksling af information og forskning. Drøftelserne mellem Kommissionen og Kina er i deres indledende fase.

Det andet forslag har til formål at støtte de nye sektorer, der er under udvikling inden for civilsamfundet i Kina.

Disse to nye programmer indgår i en række projekter, der stadig er under gennemførelse inden for det samme område, såsom det lovgivningsmæssige og juridiske samarbejdsprogram mellem EU og Kina (13,2 mio. EUR), uddannelsesprogrammet om landsbyforvaltning mellem EU og Kina (10,7 mio. EUR), en EU-Kina facilitet for mindre projekter inden for menneskerettighedsområdet (0,84 mio. EUR) og EU-Kina netværket til ratificering og gennemførelse af FN's konventioner om menneskerettigheder (1,4 mio. EUR).

2. Flere andre medlemsstater, herunder Tyskland, har i forbindelse med deres bilaterale bistandsprogrammer med Kina projekter kørende inden for området god regeringsførelse og styrkelse af retsstaten. Koordinering mellem EU-bistanden og bilateral bistand fra medlemsstaterne er et nøgleelement i landestrategien

for Kina, og der finder regelmæssigt koordinering sted mellem Kommissionens delegation og medlemsstaternes ambassader i Beijing. Hvad specifikt angår lovgivningsmæssige programmer, fokuserer det lovgivningsmæssige og juridiske samarbejdsprogram mellem EU og Kina på en generel introduktion til de europæiske landes lovgivning og retssystemer, herunder forvaltnings-, handels- og strafferet. Til dybdeborende studier af de involverede landes retssystemer er bilaterale bistandsprogrammer mellem medlemsstaterne og Kina mere hensigtsmæssige.

3. Kommissionens delegation i Beijing har ansvaret for gennemførelsen af projekter inden for rammerne af landestrategien for Kina. Hvad angår de to ovenfor nævnte programforslag inden for rammerne af det nationale vejledende program, er strukturen og betingelserne for gennemførelsen endnu ikke fastlagt. Hvad angår det lovgivningsmæssige og juridiske samarbejdsprogram mellem EU og Kina er den daglige forvaltning blevet overdraget British Council. Der findes yderligere information om projektgennemførelsen på delegationens websted(1).

4. De ovennævnte projekter forløber generelt tilfredsstillende, men der foreligger endnu ingen endelige evalueringer. Programmer under landestrategien for Kina for perioden 2003-2006 er endnu ikke påbegyndt, men Kommissionen vil nøje overvåge og evaluere disse.

(1) http://www.delchn.cec.eu.int/en/Co-operation/Project_Fiches.htm.